Sinimägede memoriaal
Sinimägede memoriaal on mälestuspaik Ida-Virumaal Sinimäe alevikus Põrguaugumäe panga serval. See tähistab 1944. aasta Sinimägede lahingute asukohta. Memoriaal koosneb Sinimägede lahingu mälestusmärgist, mälestuskivist eestlastest koosnenud 20. relvagrenaderide SS-diviisi langenud võitlejatele ja mälestusväljakust selle juures. Memoriaali juures peetakse aastast 1994 igasuviseid sõjaveteranide kokkutulekuid. Memoriaalist edelasse jääb Vaivara vana kalmistu.